เงินเฟ้อเริ่มนิ่งก.ย.เหลือ4%อานิสงส์น้ำมัน
เงินเฟ้อเริ่มลด คลังคาด ก.ย.นี้เหลือแค่ 4% จาก 4.3%เมื่อเดือนก่อนหน้า สาเหตุหลักมาจากอุ้มน้ำมัน
3 ต.ค. 2554

เงินเฟ้อเริ่มลด คลังคาด ก.ย.นี้เหลือแค่ 4% จาก 4.3%เมื่อเดือนก่อนหน้า สาเหตุหลักมาจากอุ้มน้ำมัน
สำนักงานเศรษฐกิจการคลัง (สศค.) เปิดเผยว่า อัตราเงินเฟ้อทั่วไปในเดือน ก.ย. 2554 คาดว่าจะชะลอลงมาอยู่ 4% เมื่อเทียบกับช่วงเดียวกันของปีก่อน และลดลงจากเดือนก่อนหน้าที่เงินเฟ้อพุ่งขึ้นมายืนอยู่ในระดับ 4.3% 
สศค.ให้เหตุผลว่า สาเหตุที่ดัชนีราคาสินค้าหรือเงินเฟ้อลดลงเป็นผลมาจาก 3 สาเหตุหลัก คือ การปรับลดลงของราคาน้ำมันในประเทศ เนื่องจากมาตรการยกเลิกการเก็บเงินเข้ากองทุนน้ำมัน ราคาเนื้อสัตว์ที่ปรับตัวลดลงจากเดือนก่อนหน้าโดยเฉพาะราคาเนื้อสุกร และเนื้อไก่ และผลจากราคาค่าโดยสารที่ปรับตัวลดลง ซึ่งเป็นผลมาจากนโยบายของรัฐบาล 
อย่างไรก็ดี ผลจากสถานการณ์น้ำท่วม คาดว่าราคาผักจะปรับตัวเพิ่มสูงขึ้นอีกครั้ง
ทั้งนี้ อัตราเงินเฟ้อทั่วไปของไทยปรับตัวขึ้นมาตลอดในช่วงที่ผ่านมา โดยในไตรมาส 4 ของปี 2553 อัตราเงินเฟ้อทั่วไปยืนอยู่ในระดับ 2.9% ก่อนจะเพิ่มเป็น 3% ก่อนจะเพิ่มเป็น 3% ในไตรมาสแรกของปี 2554 และเพิ่มเป็น 4.1% ในสิ้นไตรมาส 2 ที่ผ่านมา
ขณะที่ดัชนีผลผลิตอุตสาหกรรม (MPI) ในเดือน ส.ค. 2554 ขยายตัว 7% เมื่อเทียบกับช่วงเดียวกันของปีก่อนเร่งขึ้นจากเดือนก่อนที่หดตัวติดลบ 0.7% ถือเป็นการกลับมาขยายตัวเป็นครั้งแรกในรอบ 7 เดือน ตามการขยายตัวของอุตสาหกรรมอาหารและยานยนต์ที่ขยายตัวในอัตราเร่งขึ้น 9.0% และ 15.5% ตามการฟื้นตัวของอุปสงค์ภายในประเทศและตลาดโลกโดยเฉพาะจากประเทศจีนและญี่ปุ่น ส่วนอุตสาหกรรมสิ่งทอยังคงหดตัวต่อเนื่องตามต้นทุนการผลิตที่ปรับตัวสูงขึ้น 
ในช่วง 8 เดือนแรกปี 2554 ดัชนีผลผลิตอุตสาหกรรมหดตัวเล็กน้อยโดยติดลบ 1% เมื่อเทียบกับช่วงเดียวกันของปีก่อน
เช่นเดียวกับดัชนีผลผลิตสินค้าเกษตร ในเดือน ส.ค. 2554 ที่ขยายตัวได้ 3.5% เมื่อเทียบกับช่วงเดียวกันของปีก่อน และเร่งตัวขึ้นจากเดือนก่อนหน้าที่หดตัวติดลบ 7.1% ตามการเพิ่มขึ้นของ มันสำปะหลัง ข้าวโพด เนื่องจากเป็นช่วงฤดูกาลเก็บเกี่ยว